Počiatek, Ján, minister dopravy, výstavby a regionálneho rozvoja SR (2015-01-29):
Kľudne si to niekde vymodlikajte, aby ste chodili do relácie trebárs aj sám. Mne je to úplne jedno. Na to existuje nejaký štandardný postup, ako to televízie riešia, ale k tomuto som sa ja naozaj nedostal, ako si oni vyberajú, kto tam ide. S vami som ochotný diskutovať kedykoľvek, no problém s vami diskutovať je iný, ten, že to nie je vecné. Preto sa vrátim k argumentom logickým a matematickým. Zaujímavé je, že dnes tu vykrikujete o tom, aké je to, bez problémov financovať túto diaľnicu zo štátneho rozpočtu. To tu jasne odznelo. Zaujímavé potom je, prečo ste to plánovali vy tiež realizovať cez projekt PPP. A ja tú odpoveď viem, pretože nie vy, ale odborníci v NDS-ke aj na ministerstve to jasne zrátali. A keď ste vtedy boli na ministerstve, vás zjavne presvedčili, a počúvali ste to viac, pretože ste nemali ani vy vtedy žiadne argumenty, ktoré jasne hovorili o tom, že v štátnom rozpočte takéto objemy nie sú. A teraz si to môžeme zrekapitulovať, prečo nie sú. Ja som už niekde počul aj od vás, najprv ste niečo kričali, že by sa to malo financovať z eurofondov, tak poďme najprv na eurofondy. Všetci tu majú pocit, že eurofondy na diaľnice, rýchlostné cesty sú ako nejaká neobmedzená suma. Ale to nie je pravda. Viete, že existujú dokumenty záväzné, ktoré sú schválené na úrovni Európskej komisie, ktoré hovoria jednoznačne o alokáciách na jednotlivé účely. V prípade diaľnic a rýchlostných ciest je to v súčasnosti operačný program Doprava, ktorý tomu venuje dve prioritné osi. A to sú v princípe os 2 a os 5. V budúcom programovom období alebo už v súčasnosti prebiehajúcom sa volá ten operačný program Integrovaná infraštruktúra, na čo sú opäť dedikované os 2 a os 6 po novom. A teraz k tým alokáciám. V operačnom programe Doprava, ktorý teraz dobieha a končí sa v roku 2015, 31. 12. 2015, bolo v tejto osi alokovaných 1,338 mld. eur. Všetky tieto prostriedky budú vyčerpané. Mohol by som tu čítať siahodlhý zoznam konkrétnych projektov, na ktoré sú použité, sú to D jednotkové úseky, D trojkové úseky, R3, R4, jednoducho sú to všetko veci, projekty, ktoré poznáme, niektoré z nich sú už aj v prevádzke. Táto alokácia je vyčerpaná. Zároveň ešte sa priebežne z nej čerpajú prostriedky na projekty, ktoré sú dnes vo výstavbe. Potom máme prioritnú os 5, kde je časť prioritná os 5.1, ktorá sa venuje rýchlostným cestám, alokáciu 420 mil., vyčerpanú opäť na konkrétne projekty, časť z nich sa ešte dnes čerpá, dočerpajú sa do konca roku, ďalšia časť prioritná os 5.2, ktorá má alokáciu 650 mil., ktorá je dedikovaná na cesty I. triedy, v princípe tiež vyčerpaná, priebežne sa z nej míňa. Čiže z týchto eurofondov, ktoré máme dnes k dispozícii, nemáme už nič voľné, no ale teraz nové programové obdobie alebo to, čo sa začalo v minulom roku, a už môžeme z neho čerpať, bude v princípe fungovať do roku 2022, ak bude platiť pravidlo n+2. Operačný program Integrovaná infraštruktúra, prioritná os 2, čiže na diaľnice dedikované, alokácia 1,344 mld. momentálny stav, už zazmluvnené projekty, ktoré sa dnes realizujú, ale sú fázované. A fázované projekty sú také, ktoré sa platia zároveň zo súčasného obdobia aj z budúceho, pretože všetky tieto infraštruktúrne projekty sú väčšinou tak dlhé, že nespadnú len do jedného programového obdobia, ale spadnú do dvoch takýchto období. Tie, ktoré sa dnes realizujú, ktoré sú fázované, to sú D1 Hričovské Podhradie – Lietavská Lúčka, nespochybniteľne dôležitý úsek obchvat Žiliny, Lietavská Lúčka – Višňové – Dubná Skala, gordický uzol pod Žilinou, prepojenie D jednotky, D1 Hubová – Ivachnová, D3 Žilina-Strážov – Žilina-Brodno a D3 Svrčinovec – Skalité, všetko diaľničné úseky dôležité, nespochybniteľné, prioritné. Tie tým, že sú fázované, odčerpajú zo súčasného, teda z operačného programu Integrovaná infraštruktúra, čiže z nového 1,107 mld. To znamená, že tu nám zostáva voľných 236 mil. A ďalej, už dnes sa začala súťaž na úseky D3 Čadca, Bukov – Svrčinovec, D1 Budimír – Bidovce, obchvat Košíc, D1 Prešov-západ – Prešov-juh, obchvat Prešova, všetko kvôli spojeniu diaľničnému medzi Bratislavou a Košicami. Štátne expertízy kumulatívne na tieto tri úseky hovoria o sume 767 mil. Predpokladáme, dúfame, snívame všetci, že sa vysúťažia lepšie, lacnejšie, ale aj tak, keby boli, keďže nevieme, ako sa skončia tie súťaže, tak použijeme túto sumu 767 mil. A to znamená, že už z eurofondov nám chýba 530 mil. už len na tieto úseky, pri ktorých sa dnes súťaží. A to nehovorím o tom, že tu máme ďalšiu potrebu, pri ktorej sa bude súťažiť buď na sklonku tohto roku, alebo začiatkom roku 2016. A to je D1 privádzač Lietavská Lúčka – Žilina, potrebný úsek D3 Žilina-Brodno – Kysucké Nové Mesto v rámci D trojkového prepojenia smerom na Poľsko, taktiež D3 Kysucké Nové Mesto – Oščadnica, sú to všetko projekty, ktoré sme mali dlhodobo v pláne, D1 Turany – Hubová, opäť kumulatívna suma všetkých štátnych expertíz, to je 1,4 mld. Čiže keď zrátam potrebu, pripomeniem, z prioritného sídla máme voľných 236 mil., z čoho na tie tri súťaže, v ktorých sa ide súťažiť, plus tie, ktoré spomínam výhľadovo, v roku 2016 treba 3,21 mld. To znamená mínus tých 236 mil., chýba nám 1,9 mld. eur. Eurofondy sú teda vyčerpané a stále chýba 1,9 mld. eur na úseky len tie, čo som spomenul. Ďalej poďme na rýchlostné cesty, čo je iná prioritná os, ako som hovoril, prioritná os 6, alokácia 570 mil. potreby R2 Košice-Šaca – Košické Olšany, plánovaný úsek, R2 Mníchova Lehota – Ruskovce, nadväzujúci úsek na ten, ktorý sa už dnes realizuje, R2 Rožňava – Jabloňov nad Turňou, R4 Prešov – severný obchvat, váš známy, R5 Svrčinovec – štátna hranica, R6 mestečko Púchov (prepojenie opäť do Čiech) – štátna hranica. Kumulatívna potreba na tieto projekty podľa štátnej expertízy predstavuje 1,38 mld. Stíhame rátať? Čiže dokopy, ešte keď k tomu prirátam aj majetkovoprávne vysporiadanie, na ktoré na všetky tieto úseky vrátane D4, R7 treba zhruba pol miliardy, nám do roku 2022 chýba 4,5 mld. na to, čo som tu vymenoval, a to nehovorím o ďalších cestách. Vy stále hovoríte o vašich cestách, ktoré sú potrebné. A s tým súhlasím, sú potrebné, bude treba na toto nájsť financovanie. Kde ste vy kedy našli nejaké dodatočné financovanie na toto? O čom to vy tu vlastne hovoríte? Chýba tam 4,5 mld., nie 100 mil., 200 mil., 300 mil., 500 mil., miliarda, ale 4,5 mld.. Nikde som nenašiel ani stopu po tom, že by ste niekde napísali spôsob, ako sa toto vyrieši. Furt tu len vykrikujete, že však aby sme našli 250 mil. ročne. Len pre ilustráciu, 4,5 mld. do roku 2022 čiže za sedem rokov je nájsť 640 mil. ročne. To je čo za číslo? Kto nájde takéto číslo? Chcem ja vidieť toho a hlavne vás, vy by ste mohli byť minister financií, lebo vy to hľadáte tak, že hneď nájdete 640 mil. To by bolo inak super. Keď budete vládnuť v budúcej vláde, ja budem hlasovať za vás, ak by som mohol, že vy by ste boli minister financií, lebo keď vy viete nájsť 640 mil. ročne, tak vám držím palce. Keby aj bolo, povedzme, teoreticky to, že vysúťažíme tie PHZ-ky o 30 % lepšie, ako je tu štátna expertíza, aj tak je to stále pol miliardy ročne. A snáď sa tu nejdeme sporiť o to, či tieto úseky, o ktorých som tu hovoril, sú alebo nie sú potrebné. Sú jednoznačne potrebné. A budú sa musieť postaviť jedného dňa. A musia sa realizovať, čiže my sme si splnili našu úlohu, to zazmluvnenie, vyčerpanie. Ešte pripomeniem, keď už hovoríte o čerpaní eurofondov, tak my sme zdedili po vás to zazmluvnenie na úrovni 54 %. Čiže čo vy tu vykladáte o čerpaní eurofondov? A o čerpaní eurofondov, to už ani nehovorím, na akej úrovni sme to zdedili. Nám sa podarilo zazmluvniť celý ten operačný program na 110 %, aby sme mali nejakú výkonovú rezervu. A teraz preto môžem aj hovoriť o tom, že cez fázované projekty my sme už v podstate zazmluvnili aj budúce programové obdobie, čiže tie eurofondy objektívne. A o tom sa môžeme baviť, koľko len chcete. A poďme sa baviť odborne, prídete na tieto čísla. A vy ste ich mali aj vtedy v NDS-ke, len vy ste asi bohviečo tam robili, lebo tí ľudia vám to museli ukázať, a preto aj ministerstvo vtedy súhlasilo s tým a prijalo a adoptovalo si myšlienku, že jediná šanca, ako postaviť D4 a R7 v tomto čase, je použiť PPP. Dneska, samozrejme, je to ináč, podľa vás. Potom ešte tu niekto vykrikoval, že sa dá na to použiť CEF. Myslím, že ste to boli práve vy alebo to bol niekto od vás. CEF sú eurofondy, ktoré má Slovenská republika alokované na projekty cezhraničnej spolupráce, ale 90 % z toho musí ísť na železničné projekty. Čiže o čom to zase hovoríte, že CEF sa dá použiť na takýto projekt? To je nezmysel. Čo sa týka SIH a Junckerovho balíka, na to sme už hovorili, my sami sme prihlásili a zaradili do projektu potenciálne financovaných cez tieto inštrumenty aj D4 a R7 (aj do SIH-u, aj do Junckerovho balíka). Ako to bude vyzerať, to uvidíme. V rámci dialógu budeme určite sa snažiť, aby toto financovanie cez tieto inštrumenty bolo aplikované. Takže 500 mil. ročne by bolo treba nájsť na všetky tie potreby, ktoré máme. A všetky sú rovnako dôležité. Sú naprieč celým Slovenskom. Všade sú rovnako potrebné. A treba nájsť a bude treba nájsť v priebehu najbližších sedem rokov, ak sa všetky chcú realizovať, 500 mil. ročne na to, aby sa realizovali. Skončil som.